b'\n_START_ARTICLE_\nDachau\n_START_SECTION_\nIstoric\n_START_PARAGRAPH_\nDachau a fost construit pe malurile r\xc3\xa2ului Amper, la 482 m deasupra nivelului m\xc4\x83rii. Geografic, ora\xc8\x99ul este situat \xc3\xaentre dealuri la nord \xc8\x99i mla\xc8\x99tini la sud. Suprafa\xc8\x9ba ora\xc8\x99ului este de 35 de km p\xc4\x83tra\xc8\x9bi._NEWLINE_\xc3\x8en august 805 contesa Erchana a donat diecezei de Freising \xc3\xaentreaga proprietate numit\xc4\x83 Dachauua. Actul de deona\xc8\x9bie este totodat\xc4\x83 prima atestare a ora\xc8\x99ului Dachau. _NEWLINE_Datorit\xc4\x83 a\xc8\x99ez\xc4\x83rii sale geografice, Dachau a fost, \xc3\xaencep\xc3\xa2nd cu secolul al XIX-lea, un loc preferat de pictori. Atra\xc8\x99i de \xc8\x9binuturile ml\xc4\x83\xc8\x99tinoase \xc8\x99i pitore\xc8\x99ti de la sudul ora\xc8\x99ului, pictorii se stabileau cu pl\xc4\x83cere \xc3\xaen Dachau. Densitatea arti\xc8\x99tilor deci\xc8\x99i s\xc4\x83 locuiasc\xc4\x83 la Dachau a fost at\xc3\xa2t de mare, \xc3\xaenc\xc3\xa2t \xc3\xaen jurul anului 1900 se zvonea c\xc4\x83 fiecare a zecea persoan\xc4\x83 \xc3\xaent\xc3\xa2lnit\xc4\x83 pe strad\xc4\x83 \xc3\xaen Dachau era \xc3\xaen mod cert pictor. Printre cei mai renumi\xc8\x9bi pictori s-au num\xc4\x83rat Carl Spitzweg, Max Liebermann, Lovis Corinth, Ludwig Dill, Adolf H\xc3\xb6lzel, Arthur Langhammer. _NEWLINE_Primul R\xc4\x83zboi Mondial a dus la declinul economic al ora\xc8\x99ului. La pu\xc8\x9bin timp dup\xc4\x83 declan\xc8\x99area r\xc4\x83zboiului, Dachau avea cea mai \xc3\xaenalt\xc4\x83 rat\xc4\x83 a \xc8\x99omajului din regiune._NEWLINE_Odat\xc4\x83 cu inaugurarea \xc3\xaen 1933, ini\xc8\x9bial \xc3\xaen afara ora\xc8\x99ului, a primului lag\xc4\x83r de concentrare nazist, numele \xe2\x80\x9eDachau\xe2\x80\x9d a fost legat, \xc3\xaen mod nefast, de acesta \xc8\x99i chiar de la \xc3\xaenceput de represiunea extrem de dur\xc4\x83 care f\xc4\x83cea parte din politica regimului nazist (1933-1945). Din ora\xc8\x99ul pictorilor, Dachau a devenit simbolul terorii naziste._NEWLINE_Dup\xc4\x83 cel de-al Doilea R\xc4\x83zboi Mondial ora\xc8\x99ul a fost treptat populat de refugia\xc8\x9bi din estul Germaniei, care \xc3\xaen timp au creat un nou cartier \xc3\xaen partea de est. \xc3\x8en anul 1933 Dachau fusese fost numit ora\xc8\x99, iar din 1973 este municipiu.\n_START_SECTION_\nCastelul\n_START_PARAGRAPH_\n\xc3\x8en jurul anului 1100, familia de con\xc8\x9bi de Dachau a construit o fort\xc4\x83rea\xc8\x9b\xc4\x83 pe dealul Gilgberg din Mitterndorf, l\xc3\xa2nga Dachau. Konrad al III-lea, ultimul mo\xc8\x99tenitor al familiei, a murit \xc3\xaen 1182 f\xc4\x83r\xc4\x83 urma\xc8\x99i, iar fort\xc4\x83rea\xc8\x9ba, \xc3\xaempreun\xc4\x83 cu toate propriet\xc4\x83\xc8\x9bile aferente, a fost preluat\xc4\x83 de ducele Otto I de Wittelsbach. Fort\xc4\x83rea\xc8\x9ba a fost distrus\xc4\x83 \xc3\xaentre anii 1398 \xc8\x99i 1403. \xc3\x8entre anii 1546 \xc8\x99i 1573, \xc3\xaen locul fort\xc4\x83re\xc8\x9bei a fost construit un castel renascentist cu patru aripi. Pe o plac\xc4\x83 comemorativ\xc4\x83 din interiorul castelului sunt inscrip\xc8\x9bionate numele celor doi ctitori: ducele Wilhelm al IV-lea \xc8\x99i fiul acestuia, ducele Albrecht al V-lea._NEWLINE_Castelul a devenit resedin\xc8\x9ba preferat\xc4\x83 - din afara ora\xc8\x99ului - a cur\xc8\x9bii m\xc3\xbcncheneze. Prin\xc8\x9bul mo\xc8\x99tenitor Max Emanuel, foarte ata\xc8\x99at de castelul de la Dachau, i-a ordonat lui Joseph Effner s\xc4\x83 remodeleze \xc3\xaen stil baroc aripa de sud-vest. Aceasta a fost ref\xc4\x83cut\xc4\x83 \xc3\xaen anii 1715 \xc8\x99i 1717. La \xc3\xaenceputul secolului al XIX-lea, Max Joseph, primul rege al Bavariei, neav\xc3\xa2nd bani pentru renovarea castelului de la Dachau, a ordonat demolarea celor trei aripi care necesitau reparatii majore. El a folosit din ocazional aripa de sud-vest, singura r\xc4\x83mas\xc4\x83, pe post de depozit. Plafonul de lemn renascentist, opera sculptorului Hans Wisreutter, precum \xc8\x99i sala de baluri, au supravie\xc8\x9buit demol\xc4\x83rilor. Plafonul a fost mutat, \xc3\xaen 1868, la Muzeul Na\xc8\x9bional Bavarez, de unde a fost restituit castelului \xc3\xaen 1977. _NEWLINE_Castelul a fost folosit pentru diverse expozi\xc8\x9bii \xc3\xaencep\xc3\xa2nd din 1908, iar \xc3\xaen prezent \xc3\xaen cl\xc4\x83dire se \xc8\x9bin aici diverse concerte. Gr\xc4\x83dina castelului ofer\xc4\x83 o panoram\xc4\x83 minunat\xc4\x83 asupra ora\xc8\x99ului M\xc3\xbcnchen \xc8\x99i (\xc3\xaen condi\xc8\x9bii meteo favorabile) chiar asupra Alpilor.\n_START_SECTION_\nBiserica Sf. Jacob\n_START_PARAGRAPH_\nBiserica parohial\xc4\x83 Sf. Jacob, cu turnul de 44 de metri, domin\xc4\x83 centrul vechi al ora\xc8\x99ului. Sf. Jacob a fost construit\xc4\x83 \xc3\xaen stil renascentist tardiv \xc3\xaent 1624-1625 pe ruinele unei biserici gotice. Din aceasta s-au p\xc4\x83strat doar cristelni\xc8\x9ba \xc8\x99i fundamentul turnului. Noul turn baroc a fost ridicat \xc3\xaen 1676-1678. \xc3\x8en partea de sud a cl\xc4\x83dirii poate fi admirat un ceasornic solar din secolul al XVIII-lea, care indic\xc4\x83, \xc3\xaen afar\xc4\x83 de or\xc4\x83, fazele lunii \xc8\x99i zodia.\n_START_SECTION_\nPrim\xc4\x83ria\n_START_PARAGRAPH_\nSituat\xc4\x83 \xc3\xaen inima ora\xc8\x99ului vechi, prim\xc4\x83ria este centrul administra\xc8\x9biei locale. Cl\xc4\x83direa ini\xc8\x9bial\xc4\x83, men\xc8\x9bionat\xc4\x83 pentru prima dat\xc4\x83 \xc3\xaen 1486, a fost renovat\xc4\x83 \xc3\xaen 1614-1615. Cl\xc4\x83direa a fost demolat\xc4\x83 complet \xc3\xaen 1934 \xc8\x99i ridicat\xc4\x83 din nou din temelii. Dezvoltarea postbelic\xc4\x83 rapid\xc4\x83 a ora\xc8\x99ului a f\xc4\x83cut necesar\xc4\x83 construirea unei prim\xc4\x83rii mai \xc3\xaenc\xc4\x83p\xc4\x83toare, astfel c\xc4\x83 \xc3\xaen 1976 i-a fost adaugat\xc4\x83 o arip\xc4\x83 modern\xc4\x83. Aceasta leag\xc4\x83 primaria de cl\xc4\x83direa unei familii de cofetari cu tradi\xc8\x9bie \xc3\xaen ora\xc8\x99, familie care \xc8\x99i-a \xc3\xaenceput activitatea \xc3\xaen aceast\xc4\x83 cl\xc4\x83dire \xc3\xaenc\xc4\x83 din secolul al XVI-lea. Noua cl\xc4\x83dire a prim\xc4\x83riei a fost conceput\xc4\x83 de Werner Fauser \xc8\x99i decorat\xc4\x83 cu sculpturi de Reinhold Gr\xc3\xbcbl. Prim\xc4\x83ria a fost premiat\xc4\x83 de Asocia\xc8\x9bia Arhitec\xc8\x9bilor Germani.\n_START_SECTION_\nMuzeul Memorial Dachau\n_START_PARAGRAPH_\nDeschis provizoriu \xc3\xaen 1960, Muzeul Memorial Dachau a fost ridicat pe locul unde a existat Lag\xc4\x83rul de concentrare Dachau, inaugurat la 22 martie 1933 la un ordin emis de Heinrich Himmler, comandantul suprem al SS-ului (\xc3\xaen german\xc4\x83 Reichsf\xc3\xbchrer-SS). _NEWLINE_Conceput ini\xc8\x9bial ca lag\xc4\x83r de concentrare (\xc3\xaen german\xc4\x83 Konzentrationslager (KZ) Dachau), lag\xc4\x83rul de la Dachau a devenit, sub comanda lui Theodor Eicke, dup\xc4\x83 construirea unei camere de gazare \xc8\x99i a crematoriilor un lag\xc4\x83r model, cu regim \xc8\x99i de exterminare, nu numai de deten\xc8\x9bie, \xc8\x99i \xc3\xaen acela\xc8\x99i timp o \xc8\x99coal\xc4\x83 veritabil\xc4\x83 pentru ofi\xc8\x9berii SS._NEWLINE_Primii de\xc8\x9binu\xc8\x9bi ai lag\xc4\x83rului au fost diferi\xc8\x9bi opozan\xc8\x9bi ai regimului: comuni\xc8\x99ti, social-democra\xc8\x9bi, membri ai organiza\xc8\x9biilor muncitore\xc8\x99ti social-democrate \xc8\x99i comuniste, preum \xc8\x99i membri ai partidelor conservatoare \xc8\x99i liberale \xc8\x99i membri ai clerului catolic antinazist. De\xc8\x9binu\xc8\x9bii evrei germani au fost \xc3\xaenchi\xc8\x99i la Dachau \xc3\xaen faza de \xc3\xaenceput a lag\xc4\x83rului numai \xc3\xaen baza apartenen\xc8\x9bei politico-ideologice. \xc3\x8en anii urm\xc4\x83tori tot mai multe categorii au fost ad\xc4\x83ugate listei de prizonieri: homosexuali, romi, Martorii lui Jehova, francmasoni \xc8\x99i din alte categorii_NEWLINE_. Dup\xc4\x83 Noaptea de cristal un lot de aproximativ 10.000 de evrei a fost internat la Dachau. \xc3\x8encep\xc3\xa2nd cu 1938, la Dachau au fost \xc3\xaencarcerate tot mai multe victime ale agresiunii naziste: cet\xc4\x83\xc8\x9beni austrieci, cehi, din 1939 polonezi, din 1940 norvegieni, olandezi, francezi - num\xc4\x83rul total al prizonierilor, proveni\xc8\x9bi din peste 30 de \xc8\x9b\xc4\x83ri, a dep\xc4\x83\xc8\x99it la \xc3\xaenceputul anilor \'40 200.000 de persoane._NEWLINE_\xc3\x8en octombrie 1941 au \xc3\xaenceput asasinatele \xc3\xaen mas\xc4\x83: mii de prizonieri de r\xc4\x83zboi sovietici, precum \xc8\x99i aresta\xc8\x9bi ai Gestapo-ului \xc8\x99i mul\xc8\x9bi al\xc8\x9bi captivi au fost transporta\xc8\x9bi la Dachau pentru execu\xc8\x9bie. Un num\xc4\x83r mare de prizonieri au murit \xc3\xaen chinuri groaznice \xc3\xaen cadrul a\xc8\x99a-ziselor \xe2\x80\x9eexperien\xc8\x9belor medicale\xe2\x80\x9d pe cobai umani efectuate de medicii SS-ului, de exemplu expunere la diferen\xc8\x9be extreme de presiuni, frig extrem, \xc3\xaenfestare cu malarie etc. Numero\xc8\x99i de\xc8\x9binu\xc8\x9bi \xc8\x99i-au pierdut via\xc8\x9ba la Dachau \xc8\x99i \xc3\xaen lag\xc4\x83rele dependene din cauza inani\xc8\x9biei, a bolilor, a extenu\xc4\x83rii, a maltrat\xc4\x83rilor \xc8\x99i umilin\xc8\x9belor de tot felul._NEWLINE_Dup\xc4\x83 ce lag\xc4\x83rul Dachau a fost eliberat \xc3\xaen aprilie 1945, solda\xc8\x9bii americani din Divizia 45 infanterie au descoperit aproximativ 2.000 de cadavre ascunse \xc3\xaen 39 de vagoane. Acest eveniment, precum \xc8\x99i ororile descoperite anterior \xc3\xaen lag\xc4\x83r, au dus la erodarea nervilor americanilor, provoc\xc3\xa2nd o reac\xc8\x9bie necontrolat\xc4\x83 de r\xc4\x83zbunare a victimelor nazi\xc8\x99tilor. La \xc3\xaenceput, 30 de fo\xc8\x99ti gardieni SS au fost alinia\xc8\x9bi \xc3\xaen fa\xc8\x9ba unui zid \xc8\x99i executa\xc8\x9bi cu tiruri de mitralier\xc4\x83. Soldatul care a ap\xc4\x83sat pe tr\xc4\x83gaci a \xc3\xaencercat s\xc4\x83 \xc3\xae\xc8\x99i justifice fapta, printr-o declara\xc8\x9bie fals\xc4\x83 conform c\xc4\x83reia cei 30 de prizonieri ar fi \xc3\xaencercat s\xc4\x83 fug\xc4\x83. \xc3\x8en interiorul lag\xc4\x83rului, oriunde americanii g\xc4\x83seau prizonieri germani, \xc3\xaei executau pe loc cu mitralierele. Americanii le-au dat arme unora dintre cei 35.000 de evrei elibera\xc8\x9bi, \xc3\xaendemn\xc3\xa2ndu-i s\xc4\x83 se r\xc4\x83zbune pe orice german \xc3\xaent\xc3\xa2lnit. Supravie\xc8\x9buitorii evrei au prins, torturat \xc8\x99i ucis un num\xc4\x83r mare de ofi\xc8\x9beri SS, ace\xc8\x99tia fiind omor\xc3\xa2\xc8\x9bi cu cazmalele \xc8\x99i ciocanele g\xc4\x83site \xc3\xaen lag\xc4\x83r. Un fost ofi\xc8\x9ber SS a fost sf\xc3\xa2\xc8\x99iat \xc3\xaen buc\xc4\x83\xc8\x9bi. Solda\xc8\x9bii americani au \xc3\xaempu\xc8\x99cat \xc8\x99i c\xc3\xa2inii de paz\xc4\x83 ai lag\xc4\x83rului. Incidentul a fost \xc8\x9binut sub t\xc4\x83cere de tab\xc4\x83ra \xc3\xaenving\xc4\x83toare din Al Doilea R\xc4\x83zboi Mondial, detaliile fiind f\xc4\x83cute publice \xc3\xaen 2004._NEWLINE_Muzeul Memorial Dachau a fost inaugurat la 9 mai 1965, ca \xc3\xaencununare a eforturilor depuse de Comitetul Interna\xc8\x9bional pentru Dachau (\xc3\xaen francez\xc4\x83 Comit\xc3\xa8 International de Dachau), \xc8\x99i sponsorizat de guvernul landului Bavaria. Consultant a fost fostul de\xc8\x9binut, cu nr. 113087, arhitectul Ren\xc3\xa9 van der Auwera .\n_START_SECTION_\nIn Memoriam\n_START_PARAGRAPH_\n\xc3\x8en al VIII-lea an de cancelariat, pe 19 august 2013, D-na Angela Merkel a vizitat Lag\xc4\x83rul Dachau, unde a declarat: \xe2\x80\x9e...M\xc4\x83 simt plin\xc4\x83 de triste\xc8\x9be \xc8\x99i de ru\xc8\x99ine...\xe2\x80\x9d (din englez\xc4\x83 : "fills me with deep sadness and shame"). A fost pentru prima oar\xc4\x83 c\xc3\xa2nd un cancelar german a vizitat acest lag\xc4\x83r. _NEWLINE_Imediat dup\xc4\x83 scurta \xc8\x99i emo\xc8\x9bionanta sa declara\xc8\x9bie, Cancelara s-a gr\xc4\x83bit spre o ber\xc4\x83rie, unde a b\xc4\x83ut o bere cu aleg\xc4\x83torii.'